Mesterséges intelligencia alapú szoftverek használatára vonatkozó nyilatkozat

A Pázmány Péter Katolikus Egyetemen minden dolgozatban, szakdolgozatban, prezentációban és portfólióban kötelező az irodalomjegyzék után egy külön szakaszban feltüntetni, hogy a hallgató használt-e MI-alapú szoftvert, és ha igen, mire. A nyilatkozatot ki kell tölteni, alá kell írni és ebben a formában kell a dokumentumba beemelni.
MI-alapú szoftverek használatára vonatkozó nyilatkozat:
1. eset: Kijelentem, hogy a dolgozat/prezentáció/portfólió elkészítése során nem használtam MI-t vagy MI-alapú szoftvert.
2. eset: Kijelentem, hogy a táblázatban megadott kategóriák esetén az alábbi MI-alapú szoftvereket használtam:

	Kategória (szint)
	Használt MI-alapú szoftver vagy felület neve, verziószáma

	1. Ötletgenerálás, vázlatkészítés, szakirodalom felkutatása
	

	2. Nyelvi, stilisztikai szerkesztés
	

	3. Meghatározott részfeladat elvégzése
	

	4. Szabad MI használat emberi validálással
	



A PPKE Vitéz János Neveléstudományi és Pedagógusképző Intézet Tanárképző Tanszéken az 1. és a 2. kategória megengedett, a 3. kategória (Meghatározott részfeladat elvégzése) a következő lehet: (1) egyszerű statisztikai elemzések, (2) adatok vizualizálása (pl. grafikonok, ábrák készítése), (3) a bibliográfia formázása.
[bookmark: _GoBack]Amennyiben generatív MI-alapú szoftverhasználat (pl. ChatGPT [OpenAI], Claude [Anthropic], Gemini [Google], Microsoft Copilot, DALL-E, Midjourney, Sora, Suno AI, stb.) történik, a felhasznált források között, minden esetben az alábbi adatokat kell megadni: (1) a fejlesztő cég neve szerzőként, (2) évszám, (3) a modell neve és verziószáma (amennyiben elérhető) zárójelben, (4) a promptolás chat-jének linkje és a legutolsó letöltés dátuma. Pl. OpenAI. (2026). Taneszközök típusai [Generatív MI chat]. ChatGPT, (GPT-5.3) https://chatgpt.com/share/69cbf267-4a70-8386-9df6-5c8f262de37 (Utolsó letöltés: 2026. 03. 31.) 
Az MI-alapú szoftverek adatgenerálásra vonatkozó felhasználásakor (pl. ötletgenerálás, vázlatkészítés, szakirodalmi információk összehasonlítása, bibliográfiai adatok generálása, stb.) minden esetben szerzői feladat az adatok pontosságának és hitelességének ellenőrzése, mivel az MI téves vagy koholt adatokat is képes szolgáltatni (hallucináció).
Amennyiben az MI-alapú szoftverhasználat az 1-3. kategóriák alapján történik, ezt a szemináriumi dolgozat/szakdolgozat/portfólió vonatkozó szövegrészében (tanulmány esetében például a kutatási módszert bemutató szövegrészben) is rögzíteni kell, például így: „A tanulmány 2.1. szövegrészének elkészítésekor a szerző az OpenAI, (GPT-5.3) 2025. októberi verziójú eszközt használta annak érdekében, hogy szintetizálja a tanulási környezetet leíró fogalmakat az áttekintett szakirodalmak alapján (Papp-Danka, 2014; Komenczi, 2016; Szűts, 2020) és javítsa a nyelvhelyességet, valamint a szöveg stílusát”. 
Amennyiben a 3. kategóriában megadott tevékenységekre (pl. adatok vizualizására) MI-alapú szoftvert használ a szemináriumi dolgozat/szakdolgozat/portfólió szerzője, hivatkozásként fel kell tüntetni azt a törzsszövegben is, pl.: 1. ábra A tanórai hospitálások során megfigyelt taneszközök típusai (saját promptolás alapján OpenAI. (2025). ChatGPT (GPT-5.3).
A hallgatók számára engedélyezett MI-alapú szoftverek használata az alábbi elemek előállítására, azzal a feltétellel, hogy az elkészült tartalmakat kritikusan értékelik, szó szerint nem használják fel, hanem saját szakmai döntéseik alapján kiegészítik, vagy módosítják: (1) feladat és a hozzá tartozó instrukció, (2) szemléltető szöveg, (3) értékelési skála vagy táblázat, (4) visszajelző vagy óramegfigyelési szempontrendszer.
Minden esetben a fent leírt átlátható módon kell jelezni az MI használatát, a benyújtott munkának tükröznie kell a szerző önálló pedagógiai gondolkodását és szakmai felelősségvállalását.
A 4. kategória csak prezentáció készítésére használható. Nem megengedett MI-vel szövegrészek megíratása szemináriumi dolgozatban, szakdolgozatban, portfólióban. Nem megengedett továbbá óratervek, foglalkozástervek és bármilyen hallgatói munkához kapcsolódó reflexió megíratása sem, mivel ez a fajta MI használat korlátozza annak megítélését, hogy a hallgató képes-e önálló szakmai döntéseket hozni, következtetéseket levonni, valamint akadályozza a valós szakmai felkészültségének hiteles ellenőrzését.



Dátum,

A hallgató neve, aláírása


